VENDIM
Nr. 788, datë 28.12.2023

PËR KOMPENSIMIN FINANCIAR TË PRONARËVE TË PASURIVE
TË PALUAJTSHME, QË PREKEN NGA NDËRTIMET E LEGALIZUARA

Në mbështetje të nenit 100 të Kushtetutës dhe të nenit 24, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, me propozimin e Kryeministrit, Këshilli i Ministrave

VENDOSI:

1. Kompensimin financiar të pronarëve të pasurive të paluajtshme, pronë private, për sipërfaqet takuese, të zëna nga ndërtimet e legalizuara në drejtoritë vendore të Agjencisë Shtetërore të Kadastrës: Tiranë Jug, Tiranë Veri, Tiranë Rurale 1, Tiranë Rurale 2, Kamzë–Vorë, Elbasan, Berat, Gjirokastër, Lezhë, Durrës, zonat e stimuluara, Kavajë dhe Vlorë.
2. Vlera e përgjithshme e kompensimit financiar është 266 494 525,23 (dyqind e gjashtëdhjetë e gjashtë milionë e katërqind e nëntëdhjetë e katër mijë e pesëqind e njëzet e pesë presje njëzet e tre) lekë, për sipërfaqen 39 279,54 (tridhjetë e nëntë mijë e dyqind e shtatëdhjetë e nëntë presje pesëdhjetë e katër) m², sipas shtojcës nr. 1, që i bashkëlidhet këtij vendimi dhe është pjesë përbërëse e tij.
3. Për kompensimin financiar të pronarëve të pasurive të paluajtshme, që preken nga ndërtimet e legalizuara, sipas shtojcës 1, që i bashkëlidhet këtij vendimi, për pasuritë me numrat rendorë sipas kolonës 14, të shtojcës 1, përkatësisht: nr. 12, nr. 13, nr. 19, nr. 26, nr. 30, nr. 37, nr. 38, nr. 40, nr. 51, nr. 64, nr. 68, nr. 83, nr. 84, nr. 89, nr. 92, nr. 93, nr. 119, nr. 120, nr. 145, nr. 154, nr. 171, nr. 172, nr. 173 dhe nr. 175, sipas seksionit të veçantë (kolona 19) të shtojcës 1, shuma e kompensimit financiar vihet në dispozicion nga Agjencia e Trajtimit të Pronave, sipas pikave 3 dhe 4, të nenit 24, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”.
4. Të ardhurat që arkëtohen nga drejtoritë vendore të Agjencisë Shtetërore të Kadastrës, si rrjedhojë e kalimit të pronësisë nëpërmjet shitjes së parcelës ndërtimore, si për pasuritë shtetërore, edhe për pasuritë e të tretëve, në favor të objekteve informale që legalizohen, përdoren për kompensimin e pronarëve. 
5. Drejtoritë vendore të Agjencisë Shtetërore të Kadastrës Tiranë Jug, Tiranë Veri, Tiranë Rurale 1, Tiranë Rurale 2, Kamzë–Vorë, Elbasan, Berat, Gjirokastër, Lezhë, Durrës, zonat e stimuluara, Kavajë dhe Vlorë kryejnë ndryshimet përkatëse për këto pasuri në regjistrat e pasurive të paluajtshme.
6. Ngarkohen Agjencia Shtetërore e Kadastrës dhe Agjencia e Trajtimit të Pronave për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTËR
Edi Rama

